**EPIDEMIOLOŠKE MJERE ZAŠTITE OD ZARAZE VIRUSOM COVID-19**

**ŠKOLSKA GODINA 2020./2021.**

Mjere su rađene prema uputama Hrvatskog zavoda za javno zdravstvo

**OBVEZE RODITELJA I UČENIKA PRIJE DOLASKA U ŠKOLU**

* Roditelji/skrbnici imaju obvezu izmjeriti tjelesnu temperaturu djeteta svaki dan prije dolaska u školu te ju evidentirati u posebnu bilježnicu i pokazati učitelju 1. nastavni sat. Učenici viših razreda samo mjere temperaturu koja se također evidentira u posebnu bilježnicu i pokazuje učiteljima na 1. nastavnom satu.
* Ukoliko dijete ima povišenu temperaturu roditelji ne dovode/ne šalju dijete u školu već se školi javljaju telefonom (razredniku, pedagoginji ili ravnateljici). Roditelj/skrbnik treba se javiti i djetetovom pedijatru/liječniku obiteljske medicine radi daljnjeg postupanja.
* U slučaju pojave drugih simptoma vezanih u zarazu COVI-19, osim temperature, roditelji postupaju na jednak način kao i kod povišene temperature.
* Učenici sa sobom trebaju imati paketić papirnatih maramica jer nije moguće dijeljenje istih među učenicima ili od strane zaposlenika škole.

**DOLAZAK U ŠKOLU**

* Učenici u školu dolaze samostalno, u pratnji roditelja ili organiziranim prijevozom, na način kako bi dolazili da nema epidemije.
* Učenici putnici u školu ulaze zajednički na ulaz predviđen za njihov razredni odjel po dolasku autobusnih linija. Učenici koji u školu dolaze samostalno ili u pratnji roditelja trebaju pričekati s drugim učenicima svog razrednog odjela da učitelji dođu po njih poštujući pri tome propisani razmak od 1,5m.
* Roditelji ne ulaze u školu i ne zadržavaju se ispred ulaza u školu. Roditelji koji dovode dijete u školu ne ulaze u školu niti se zadržavaju na ulazu u školu, već dijete dovode do školskog dvorišta. Prilikom toga drže propisani razmak od 1,5m u odnosu na ostale prisutne. Razmak ne trebaju držati članovi istog kućanstva. Iznimka su roditelji učenika 1. razreda u pripremnom razdoblju i roditelji učenika s teškoćama kojima nije dodijeljen pomoćnik u nastavi. Prilikom ulaska u školu roditelj je obvezan nositi masku proći dezobarijeru na tlu, dezinficirati ruke i upisati se u evidencijsku listu. Obvezno je držanje razmaka od 1,5m u odnosu na ostale učenike i zaposlenike.
* Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjetila njuha i okusa, grlobolja, proljev i povraćanje), ako ima izrečenu mjeru samoizolacije ili ako je zaraženo virusom COVID-19. Ukoliko dijete ima iste simptome ili je zaraženo virusom COVID-19 također ne smije dolaziti u školu.
* Prilikom ulaska u školu učenici se pridržavaju propisanog razmaka, prelaze preko dezobarijere na tlu, odlaze do svog prostora za odlaganje odjeće i obuće (označeno je za svaki razredni odjel) i tamo se preobuvaju. Obvezna je upotreba posebne obuće za školu koja se ne nosi kući već ostaje na istome mjestu.
* Ulazak učenika u školu nadziru dežurni učitelji/stručni suradnici i tehničko osoblje.
* Prije ulaska u učionicu učenici odlaze u sanitarni čvor oprati ruke vodom i sapunom što nadziru učitelji. Potom učenici ulaze u svoju razrednu učionicu prema rasporedu sati.
* Preporuča se smanjeno dodirivanje rukohvata i ostalih površina u zajedničkim prostorima (prvenstveno hodnici).

**BORAVAK UČENIKA U ŠKOLI**

* Učenici imaju nastavu prema utvrđenom rasporedu i u unaprijed utvrđenim učionicama. Učenici mijenjaju učionice samo u iznimnim situacijama (nastava fizike/tehničke kulture i informatike), a prije ulaska nove grupe učenika učionice se dezinficiraju.
* Učenici u školi borave sa svojom razrednom skupinom i pri tome poštuju propisani razmak od 1,5m.
* Nošenje maske za učenike u prostoru škole nije obvezno, ali je preporučljivo prilikom ulaska i boravka u zajedničkim prostorijama (hodnik). Učenici koji žele nositi maske prilikom boravka u školi, mogu.
* Tijekom boravka u školi učenik boravi isključivo u svojoj učionici i ne miješa se s učenicima drugih razrednih odjela.
* Prostoriju u kojoj boravi njegov razredni odjel učenik iznimno može napustiti samo u slučaju odlaska u sanitarni čvor, pranja ruku, odlaska u blagovaonicu (učenici predmetne nastave u pratnji učitelja) ili izlaska na igralište zbog održavanja nastave TZK.
* Prilikom prolaska kroz zajedničke prostorije (ulaz, hol, sanitarni čvorovi) učenici su dužni prolazak skratiti na minimum i izbjeći nepotrebno dodirivanje predmeta ili površina te se kretati po unaprijed utvrđenoj ruti kretanja.
* Učenici ruke peru redovito, a posebno prije ulaska u učionicu, objeda, nakon korištenja toaleta, nakon dolaska s igrališta, nakon čišćenja nosa i kada su ruke prljave. Ruke se peru tekućom vodom i sapunom. U učionicama u kojima postoji tekuća voda, ruke se peru ondje. U učionicama u kojima nema tekuće vode učenici dezinficiraju ruke.
* Djecu treba poticati da, kada kišu ili kašlju, prekriju usta i nos laktom ili papirnatom maramicom, a istu da nakon korištenja bace u koš za otpatke. Također se učenike potiče da ne dodiruju nos, oči, usta i lice te da ne stavljaju ruke i predmete u usta.
* Učenici ne dijele svoje stvari s drugim učenicima. Svaki učenik sam postupa sa svojom odjećom i obućom, školskim stvarima i priborom za jelo.
* Učenici ne nose zaštitne maske osim u slučaju kada nije moguće osigurati dovoljnu fizičku udaljenost, na što će učenici biti upozoreni.
* Učenici obroke konzumiraju prema školskom rasporedu podjele obroka (dio učenika u svojim učionicama, a dio u školskoj blagovaonici).

**ORGANIZACIJA NASTAVE**

* Nastava se u školi organizira za sve učenike od 1. do 8. razreda i svi su ju obvezni pohađati. Iznimka su učenici vulnerabilnih skupina o čijem obrazovanju preporuku i mišljenje daju pedijatar/obiteljski liječnik i liječnik školske medicine.
* Tijekom nastave učenici borave sa svojim razrednim odjelom i ne miješaju se s učenicima iz drugih razrednih odjela.
* S učenicima od 1. do 4. razreda u učionicama borave njihovi učitelji te predmetni učitelji (Engleski jezik, Vjeronauk, Informatika, Glazbena kultura). U slučaju da se učenici prilikom izbornih predmeta spajaju s učenicima iz drugih razrednih odjela, nastava će se organizirati prema Modelu B, odnosno kombinirano u školi i na daljinu.
* S učenicima od 5. do 8. razreda borave predmetni učitelji i to na način da je raspored sati posložen da tijekom dana najmanji mogući broj različitih učitelja ulazi u jedan razredni odjel. Najveći dio nastave organiziran je kroz blok satove, osim u slučajevima kada je to zbog organizacije radnog dana neizvedivo. U slučaju da se učenici prilikom izbornih predmeta spajaju s učenicima iz drugih razrednih odjela, nastava će se organizirati prema Modelu B, odnosno kombinirano u školi i na daljinu.
* Način ulaska predmetnim učitelja u razredne odjele propisan je uputama koje izdaje ravnateljica škole.
* Nastava TZK odvija se na vanjskim igralištima kada će to vrijeme dozvoliti. Prilikom boravka učenika na školskom igralištu nije dozvoljeno spajanje različitih razrednih odjela. U slučaju pogoršanja vremena doći će do promjene rasporeda sati i prilagođavanja uvjeta rada, o čemu će unaprijed biti obaviješteni učenici i roditelji. Kod održavanja nastave u zatvorenom prostoru primjenjuju se Preporuke za treninge i športsko-rekreativne aktivnosti u zatvorenim športskim objektima.
* Učenici za vrijeme odmora ne borave na hodniku već u svom razredu. Učenici se izvan učionice kreću samo ako je to nužno, uz saznanje i dozvolu učitelja te u pratnji učitelja u slučaju odlaska u blagovaonicu.
* Za vrijeme epidemije COVID-19 ne organiziraju se izleti, ekskurzije, posjeti i sl.

**POSTUPANJE U SLUČAJU SUMNJE NA ZARAZU KOD DJETETA**

* Kod pojave simptoma koji upućuju na moguću zarazu učenika virusom COVID-19 (povišena tjelesna temperatura – mjerena pod pazuhom 37,2, simptomi respiratornih bolesti – kašljanje, grlobolja, poteškoće u disanju, poremećaj osjeta njuha i okusa i gastrointestinalne smetnja – proljev i povraćanje) učenik ne dolazi u školu već ostaje kod kuće. Obvezno je da se roditelji jave djetetovom pedijatru/liječniku obiteljske medicine i potom telefonski obavijeste školu.
* Ako učenici razviju simptome virusa COVID-19 u školi, učitelj obavještava roditelje koji u najkraćem roku trebaju doći po dijete. Do dolaska roditelja dijete boravi u prikladnoj prostoriji. Odmah po utvrđivanju simptoma djetetu je potrebno osigurati masku za lice, a zaštitu je potrebno osigurati i učitelju/zaposleniku u djetetovoj pratnji. Pod djetetovu odlasku prostorija se dezinficira. Poseban prostor za boravak u ovom slučaju i zaposlenike propisuje se mjerama za djelatnike škole.
* Ravnatelj nadležnom epidemiologu/školskom liječniku javlja svako grupiranje osoba sa sumnjom na COVID-19, a svaku pojedinačnu infekciju roditelji i zaposlenici moraju prijaviti ravnatelju u najkraćem vremenu.
* Kod pojedinačnog slučaja pojave simptoma koji mogu upućivati na zarazu virusom COVID-19, razredni odjel u pravilu nastavlja s radom, dok se kod prijavljenog grupiranja osoba sa znakovima bolesti postupa sukladno mišljenju i preporuci liječnika.
* Kod se kod učenika utvrdi zaraza virusom COVID-19, postupa se sukladno mišljenju, uputama i odluci nadležnog epidemiologa. Za sve osobe kod kojih se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna, izriče se mjera samoizolacije.

**ODLAZAK IZ ŠKOLE**

* Odlazak učenika iz škole odvija se prema utvrđenom rasporedu sati i autobusnih linija, a u skladu s utvrđenim protokolom izlaska učenika. Prilikom izlaska učenici ne dolaze u kontakt s učenicima iz drugih razrednih odjela.
* Nakon preobuvanja učenici u pratnji učitelja odlaze do izlaza iz škole.
* Učenici putnici koji trebaju čekati autobusne linije, iste čekaju u svojoj učionici u pratnji učitelja.
* Izlazak učenika iz škole nadgledaju učitelji koji s njima imaju zadnji sat nastave.
* Učenici se ne zadržavaju bespotrebno u školi niti na školskom igralištu.
* Učenici koji kućama idu s roditeljima ili samostalno, po završetku nastave idu izravno kućama.

PRIJEVOZ UČENIKA

* Učenici putnici dužni su se u autobusu pridržavati mjera propisanih za javni prijevoz.
* Učenici su kod ulaska u autobus, tijekom vožnje i prilikom izlaska obvezni imati masku za lice i pridržavati se propisanog razmaka
* Učenici se tijekom prijevoza grupiraju prema razrednim odjelima, a zajedno mogu sjediti isključivo braća i sestre.